SL Uradni list Evropske unije C 115/1

LETNO POROČILO O IZVAJANJU STRATEGIJE EU ZA BOJ PROTI NEDOVOLJENEMU KOPIČENJU OSEBNEGA IN LAHKEGA OROŽJA IN PRIPADAJOČEGA STRELIVA TER TRGOVINI Z NJIM – UKREPI V LETU 2015

(2017/C 115/01)

KAZALO

Uvod 3

Mednarodni ukrepi 3

Ukrep 1: Sodelovanje EU na drugem zasedanju vladnih strokovnjakov Akcijskega programa Združenih narodov za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje 3

Ukrep 2: iARMS – podpora za vzpostavitev in upravljanje zbirke podatkov za odkrivanje in sledenje izgubljenega, ukradenega, nezakonito pridobljenega in pretihotapljenega strelnega orožja (iARMS) 3

Ukrep 3: iTrace – globalni mehanizem za poročanje o nedovoljenem osebnem in lahkem orožju ter drugem nedovoljenem konvencionalnem orožju in strelivu zaradi zmanjšanja tveganja nedovoljene trgovine z njimi 4

Ukrep 4: Dejavnosti EU v podporo izvajanju Pogodbe o trgovini z orožjem v okviru evropske varnostne strategije 5

Ukrep 5: Spodbujanje učinkovitega nadzora nad izvozom orožja s spodbujanjem načel in meril iz Skupnega stališča 2008/944/SZVP v tretjih državah 6

Ukrep 6: Preprečevanje mednarodne nedovoljene trgovine z orožjem z izvajanjem Konvencije Združenih narodov proti mednarodnemu organiziranemu kriminalu (UNTOC) in njenega Protokola o strelnem orožju 6

Regionalni ukrepi 7

Ukrep 7: Dejavnosti SEESAC (Centra jugovzhodne in vzhodne Evrope za nadzor nad osebnim in lahkim orožjem) za razorožitev in nadzor nad oborožitvijo v jugovzhodni Evropi 7

Ukrep 8: Projekt uničenja eksplozivnih sredstev in ostankov vojne v Bosni in Hercegovini (EXPLODE) 9

Ukrep 9: Dejavnosti za zmanjšanje nevarnosti nedovoljene trgovine s SALW in njegovega prekomernega kopičenja na območju Organizacije za varnost in sodelovanje v Evropi (OVSE) 10

Ukrep 10: Dejavnosti fizične zaščite in upravljanja zalog za zmanjšanje nevarnosti nedovoljene trgovine s SALW in pripadajočim strelivom na območju Sahela 11

Ukrep 11: Dejavnosti Regionalnega centra za osebno in lahko orožje v podporo boju proti nedovoljenemu kopičenju strelnega orožja in streliva ter trgovini z njim v Afriki 11

Ukrep 12: Podpora libijskim oblastem pri varovanju skladišč konvencionalnega orožja in streliva 11

Ukrep 13: Podpora EU mandatu ECOWAS na področju regionalnega miru, varnosti in stabilnosti – pilotni programi za zbiranje orožja 12

Ukrep 14: Podpora EU Srednjeameriškemu programu za nadzor nad osebnim in lahkim orožjem (CASAC) 12

Ukrep 15: Podpiranje izvajanja varnostnih strategij v Srednji Ameriki pri zatiranju in preprečevanju kaznivih dejanj v zvezi z osebnim in lahkim orožjem ter oboroženim nasiljem 13

Ukrepi v okviru sporazumov/strukturiranih dialogov 13

Ukrep 16: SALW v okviru političnih dialogov s tretjimi državami in regionalnimi organizacijami ter klavzule o SALW 13

Ukrepi v Evropski uniji 14

Ukrep 17: Pobude Evropske komisije proti nezakoniti trgovini s strelnim orožjem 14

PRILOGA 16

Uvod

To poročilo o napredku pri izvajanju strategije EU za boj proti nedovoljenemu kopičenju osebnega in lahkega orožja (v nadaljnjem besedilu: SALW) in pripadajočega streliva ter trgovini z njim zajema ukrepe EU v podporo izvrševanju akcijskega načrta iz strategije, ki se je izvajala v letu 2015. Pripravil ga je oddelek ESZD za razorožitev, neširjenje orožja in nadzor nad izvozom orožja v sodelovanju z drugimi ustreznimi službami ESZD in Evropske komisije.

V poročevalnem obdobju je EU še naprej podpirala izvajanje raznovrstnih projektov za boj proti nedovoljeni trgovini s SALW in pripadajočim strelivom ter njunemu pretiranemu kopičenju. EU je prav tako še naprej opozarjala na številna vprašanja v zvezi s SALW in pripadajočim strelivom, in sicer v vseh večstranskih forumih ter političnih dialogih s tretjimi državami v okviru ustreznih mednarodnih instrumentov, kot so Akcijski program Združenih narodov za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje (v nadaljnjem besedilu: akcijski program), mednarodni instrument, ki državam omogoča pravočasno in zanesljivo prepoznavanje in izsleditev nedovoljenega osebnega in lahkega orožja (v nadaljnjem besedilu: instrument za prepoznavanje in izsleditev), ter Protokol ZN proti nedovoljeni proizvodnji strelnega orožja, njegovih sestavnih delov in streliva ter trgovini z njimi, ki dopolnjuje Konvencijo ZN proti mednarodnemu organiziranemu kriminalu (v nadaljnjem besedilu: Protokol ZN o strelnem orožju). Preprečevanje nedovoljene trgovine z orožjem je tudi eden od ključnih ciljev Pogodbe o trgovini z orožjem, ki je začela veljati 24. decembra 2014 ter dopolnjuje in krepi akcijski program.

Poročilo temelji na strukturi akcijskega načrta strategije EU o osebnem in lahkem orožju. Besedilo iz akcijskega načrta je navedeno v poševnem tisku in v okviru.

IZVAJANJE AKCIJSKEGA NAČRTA IZ STRATEGIJE EU O OSEBNEM IN LAHKEM OROŽJU

Akcijski načrt:

1. Učinkovito večstransko sodelovanje pri oblikovanju mednarodnih, regionalnih in nacionalnih mehanizmov za boj proti ponudbi in destabilizirajočemu širjenju SALW in pripadajočega streliva

Na mednarodni ravni

Spodbujati izvajanje Akcijskega programa Združenih narodov za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje.

Ukrep 1: Sodelovanje EU na drugem zasedanju vladnih strokovnjakov Akcijskega programa Združenih narodov za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje (drugo zasedanje vladnih strokovnjakov akcijskega programa, 1.–5. junij 2015, New York)

EU je dejavno sodelovala na drugem zasedanju vladnih strokovnjakov akcijskega programa. V izjavi je poudarila vlogo novih razvojnih dosežkov na področju tehnologije in zasnove SALW, da bi okrepili označevanje orožja, vodenje evidenc in sledenje, ter izrazila pripravljenost, da podpre projekte za konkretno preučitev morebitne uporabe novih tehnologij za zavarovanje SALW. EU je prav tako pozdravila okrepljena prizadevanja mednarodne skupnosti za učinkovitejše spremljanje izvajanja embargov na orožje in dodatno izboljšanje njene diagnostične zmogljivosti na področju boja proti nezakoniti trgovini s SALW in njegovemu preusmerjanju. V zvezi s tem je pozdravila resolucijo Varnostnega sveta Združenih narodov 2220 (2015) o osebnem in lahkem orožju, ki je bila sprejeta 22. maja 2015. EU je poleg tega pozdravila okrepljeno izmenjavo informacij in preiskovalno sodelovanje med organi kazenskega pregona v zvezi z mednarodnim pretokom nedovoljenega strelnega orožja in povečanimi prizadevanji za sledenje nedovoljenemu SALW in strelivu na konfliktnih območjih, pri čemer je treba omeniti zbirki podatkov iARMS in iTrace (glej spodaj).

Akcijski načrt: podpirati sprejetje pravno zavezujočega mednarodnega instrumenta za odkrivanje in označevanje SALW in streliva

Ukrep 2: iARMS – podpora za vzpostavitev in upravljanje zbirke podatkov za odkrivanje in sledenje izgubljenega, ukradenega, nezakonito pridobljenega in pretihotapljenega strelnega orožja (iARMS)

V okviru dolgoročne komponente instrumenta za prispevanje k stabilnosti in miru je EU še naprej zagotavljala finančno pomoč Interpolu, namenjeno razvoju in postopnemu uvajanju zbirke podatkov za odkrivanje in sledenje izgubljenega, ukradenega, nezakonito pridobljenega in pretihotapljenega strelnega orožja (iARMS) prek Interpolovega sistema I-24/7, da bi se tako olajšala regionalna in nadregionalna izmenjava informacij ter preiskovalno sodelovanje med organi kazenskega pregona. Od decembra 2014 se izvaja tretja faza projekta, ki naj bi se končala decembra 2016 in v kateri naj bi združili dosežke prvih dveh faz, s tem pa v EU in drugje spodbudili splošno uporabo sistema iARMS in izkoristili sinergije s povezanimi sistemi. Do avgusta 2015 je 144 držav članic Interpola ustvarilo račune za uslužbence organov pregona in registriralo skupno 1 619 uporabniških računov. V zbirko podatkov je bilo zapisanih 763 537 vnosov o izgubljenem, ukradenem, nezakonito pridobljenem ali pretihotapljenem strelnem orožju. Uslužbenci organov pregona so opravili 6 697 iskanj in vložili 4 296 zahtevkov za sledenje prek sistema iARMS. V iskanjih je bilo 50 zadetkov, od katerih je pet potrjenih, 45 pa jih je bilo jeseni 2015 še v preiskavi. Odgovorjenih je bilo 872 zahtevkov za sledenje. Interpol je podatke iz sistema iARMS uporabil za analizo poznanih tihotapskih poti v Panamo in iz nje.

Učinkovitost zbirk podatkov je odvisna od natančnosti vsebine in redne uporabe s strani usposobljenih uporabnikov. Da bi izboljšali kakovost vsebine in sistematično uporabo, je bilo v okviru projekta izvedeno usposabljanje uporabnikov sistema iARMS, namenjeno temu, da bi uporabnikom omogočili, da v okviru zbirke podatkov izvajajo posebne ukrepe, povezane z evidentiranjem, posodabljanjem, iskanjem, poročanjem in upravljanjem zahtevkov za sledenje, zagotavljajo pa se tudi različne vrste funkcij svetovanja uporabnikom. Izvedenih je bilo sedem usposabljanj, od katerih je bilo pet regionalnih usposabljanj (v Kamerunu za zahodno Afriko, v Salvadorju za Latinsko Ameriko, v Zimbabveju za južno Afriko in dve v Lyonu za Evropo), dve pa sta bili nacionalni delavnici (Portugalska in Francija).

Akcijski načrt: okrepiti in podpirati mehanizme sankcij in sisteme spremljanja sankcij

Ukrep 3: iTrace – globalni mehanizem za poročanje o nedovoljenem osebnem in lahkem orožju ter drugem nedovoljenem konvencionalnem orožju in strelivu zaradi zmanjšanja tveganja nedovoljene trgovine z njimi (Sklep Sveta 2013/698/SZVP (1) in Sklep Sveta 2015/1908/SZVP (2))

EU od leta 2013 podpira iTrace, ki je globalni mehanizem za poročanje o nedovoljenem SALW ter drugem nedovoljenem konvencionalnem orožju in strelivu, izvaja pa se prek družbe Conflict Armament Research (v nadaljnjem besedilu: družba CAR). Ta sistem je namenjen odkrivanju in sledenju nedovoljenega SALW in streliva z uporabo terenskih raziskav na konfliktnih območjih, kjer lokalnim organom kazenskega pregona pogosto primanjkuje zmogljivosti za sledenje. Družba CAR tesno sodeluje z vladami, skupinami ZN za spremljanje sankcij in operacijami v podporo miru ter jim zagotavlja tehnično pomoč. Informacije o vzorcih trgovanja in preusmerjanja, razkrite prek sistema iTrace, so namenjene povečanju učinkovitosti ukrepov za nadzor nad orožjem, kot sta nadzor izvoza in upravljanje zalog. Cilj pobude je identificirati in preprečiti preusmerjanje. Sistem iTrace naj bi tudi pomagal spremljati izvajanje Pogodbe o trgovini z orožjem, zagotavljal celovite informacije v podporo pregledom izvajanja te pogodbe in izboljšal zmožnost nacionalnih vlad, da predvidijo posledice odločitev v zvezi z izdajo izvoznih dovoljenj za orožje.

Leta 2015 je družba CAR izvajala terenske preiskave iTrace v Čadu, Demokratični republiki Kongo, Egiptu, Iraku, na Jamajki, v Južnem Sudanu, Kolumbiji, Libanonu, Libiji, Maliju, Mjanmaru, Nepalu, Nigru, Siriji, na Slonokoščeni obali, v Somaliji, Somalilandu, Srednjeafriški republiki, Sudanu, Ugandi in Združenih arabskih emiratih. Preiskovalne skupine družbe CAR so zabeležile skupno več kot 130 000 predmetov (orožja, streliva, embalaže, vozil in z njimi povezanega materiala). Družba CAR te informacije stalno preverja in jih vnaša v sistem iTrace.

Poleg tega je tudi v letu 2015 družba CAR sistem iTrace predstavila na številnih mednarodnih dogodkih v različnih regijah sveta, vključno s:

— konferenco SEESAC o izdaji izvoznih dovoljenj za orožje v Tirani v Albaniji,

— misijo UNSOM v Somaliji,

— UNMAS v Bamaku v Maliju,

— Skupno agencijo za uničenje improviziranih eksplozivnih naprav (JIEDDA) in Obrambno obveščevalno agencijo (DIA) v Washingtonu,

— Stimsonovim centrom za svetovno varnost v Washingtonu,

— vojaško svetovalno misijo EU v Srednjeafriški republiki (EUMAM RCA) v Banguiju,

— delegacijo EU v Bejrutu

— in dvema predstavitvama na drugem zasedanju vladnih strokovnjakov o akcijskem programu.

Družba CAR je okrepila tudi izmenjavo informacij s skupinami ZN za spremljanje sankcij, od katerih nudi šestim neposredno pomoč. Te skupine so rezultate projekta iTrace navedle v štirih nedavnih poročilih Varnostnemu svetu: Al Kaida ter z njo povezani posamezniki in subjekti (S/2014/815), skupina strokovnjakov za DR Kongo (S/2015/19), skupina strokovnjakov za Sudan (S/2015/31) ter skupina strokovnjakov za Slonokoščeno obalo (S/2015/252).

Končno so mednarodni mediji obsežno poročali o sklopu družbe CAR Sporočila s terena. To vključuje dve sporočili, ki sta bili izdani v obdobju poročanja: Orožje Islamske države v Kobaneju, ki zajema podrobnosti o orožju, zaplenjenem silam Islamske države in dokumentiranem s strani preiskovalne skupine družbe CAR na 48 lokacijah v Kobaneju in njegovi okolici; ter Orožje in strelivo, izročeno iz zraka silam SPLA-iO v Južnem Sudanu, ki dokazuje dobavo orožja s strani Sudana južnosudanskim uporniškim silam.

EU je zagotovila podporo za drugo fazo projekta iTrace z novim sklepom Sveta (2015/1908/SZVP), ki je bil sprejet 22. oktobra 2015.

Akcijski načrt: podpreti krepitev nadzora nad izvozom in spodbujanje meril iz Kodeksa ravnanja glede izvoza orožja

Nadzor nad izvozom, uvozom, tranzitom in pretovarjanjem orožja je ključnega pomena pri preprečevanju tega, da se SALW preusmerja in uporablja za kriminal ali terorizem; akcijski program ZN je v zvezi s tem jasen. EU zato države na njihovo zahtevo podpira pri krepitvi njihovih sistemov za nadzor nad prenosom orožja. Dejavnosti v okviru projektov potekajo povsod po svetu ter vključujejo pomoč pri pripravi zakonodaje, usposabljanje in izmenjavo najboljših praks med strokovnjaki za nadzor nad izvozom. Izvajalec je nemški zvezni organ za gospodarstvo in nadzor nad izvozom (BAFA), ki mu pomagajo uradniki za nadzor nad izvozom iz drugih držav članic EU. Mednarodna norma za nadzor nad izvozom orožja, ki se uporablja za ozaveščanje, je Pogodba o trgovini z orožjem. Tudi države prejemnice v sosedstvu EU lahko zaprosijo za pomoč, da bi se seznanile s sistemom EU za nadzor nad izvozom vojaškega blaga iz Skupnega stališča Sveta 2008/944/SZVP (3).

Ukrep 4: Dejavnosti EU v podporo izvajanju Pogodbe o trgovini z orožjem v okviru evropske varnostne strategije (Sklep Sveta 2013/768/SZVP (4))

Da bi prispeval k izvajanju in splošni uporabi Pogodbe o trgovini z orožjem, je Svet EU leta 2013 sprejel ambiciozen program podpore za države, ki niso članice EU. Ta program na njihovo zahtevo podpira številne države, ki niso članice EU, pri krepitvi njihovih sistemov za prenos orožja v skladu z zahtevami iz Pogodbe o trgovini z orožjem. Projekt izvaja nemški zvezni urad za gospodarstvo in nadzor nad izvozom (BAFA).

V letu 2015 so bili organizirani obiski v podporo Pogodbi o trgovini z orožjem na Jamajki (januarja), v Peruju (maja), Senegalu (februarja), Burkini Faso (julija), Gani (julija), na Filipinih (januarja) in v Gruziji (septembra). V vseh navedenih državah je potekal prvi obisk za oceno potreb, da bi opredelili prednostna področja za specifično sodelovanje. Podporne skupine EU so se sestale z glavnimi nacionalnimi deležniki, vključenimi v izvajanje Pogodbe o trgovini z orožjem, pri čemer so bila v nekaterih državah ohranjena prednostna področja že določena in obravnavana v načrtu pomoči, ki bo dolgoročno usmerjal sodelovanje z EU.

Poleg obiskov v podporo so bili organizirani štirje regionalni seminarji kot del dejavnosti EU v podporo izvajanju Pogodbe o trgovini z orožjem:

— za članice ECOWAS in pet sosednjih držav (Čad, Ekvatorialno Gvinejo, Gabon, Kamerun in Mavretanijo) 5. in 6. maja 2015 v Dakarju,

— za države članice Regionalnega centra Združenih narodov za mir in razorožitev na območju Azije in Pacifika (UNRCPD) (razen za Kazahstan, Kirgizistan, Tadžikistan, Turkmenistan in Uzbekistan) 10. in 11. maja 2015 v Manili,

— za afriške države (razen Čada, Ekvatorialne Gvineje, Gabona, Kameruna in Mavretanije) 23. in 24. septembra 2015 v Pretorii,

— v Togu je v okviru ad hoc dejavnosti držav 15. in 16. oktobra 2015 potekal dogodek „Séminaire de Sensibilisation des Parlementaires sur le Traité sur le Commerce des Armes“.

Vključitev SALW v področje uporabe Pogodbe o trgovini z orožjem je bistvenega pomena, strožji nadzor nad zakonitimi mednarodnimi prenosi SALW, na primer z okrepljenim nadzorom nad končnimi uporabniki in trdnejšimi zagotovili ter ukrepi za obvladovanje preusmerjanja, pa lahko še dodatno zmanjša nevarnost preusmerjanja SALW na nezakoniti trg. Pogodba o trgovini z orožjem bo tako dopolnila in okrepila tudi druge ustrezne instrumente ZN, kot sta akcijski program in Protokol ZN o strelnem orožju.

Ukrep 5: Spodbujanje učinkovitega nadzora nad izvozom orožja s spodbujanjem načel in meril iz Skupnega stališča 2008/944/SZVP v tretjih državah (sklepa Sveta 2012/711/SZVP (5) in 2015/2309/SZVP (6))

Decembra 2014 se je zaključilo izvajanje Sklepa Sveta 2012/711/SZVP o podpori dejavnostim Unije za spodbujanje nadzora nad izvozom orožja ter načel in meril iz Skupnega stališča 2008/944/SZVP med državami v sosedstvu EU. Dejavnosti ozaveščanja glede nadzora nad izvozom orožja je izvedel nemški zvezni urad za gospodarstvo in nadzor nad izvozom (BAFA). Ta ukrep je pomenil nadaljnje ukrepanje na podlagi Skupnega ukrepa 2009/2012/SZVP. 10. decembra 2015 je bil sprejet nov sklep Sveta (2015/2309/SZVP) v podporo učinkovitemu nadzoru nad izvozom orožja, Svet pa je za njegovo tehnično izvajanje zadolžil BAFA.

Namen sklepa je spodbujanje učinkovitega nadzora nad izvozom orožja s strani držav, ki niso članice EU, v skladu ne samo z načeli iz Skupnega stališča 2008/944/SZVP, temveč tudi iz Pogodbe o trgovini z orožjem, ter podpora prizadevanjem teh držav na nacionalni in regionalni ravni, da bi trgovina s konvencionalnim orožjem postala odgovornejša in preglednejša. Med državami upravičenkami teh ukrepov so države jugovzhodne Evrope (Albanija, Bosna in Hercegovina, Črna gora, Hrvaška, nekdanja jugoslovanska republika Makedonija in Srbija); severnoafriške sredozemske države, ki sodelujejo v evropski sosedski politiki (Alžirija, Egipt, Libija, Maroko in Tunizija), ter vzhodnoevropske in kavkaške države, ki sodelujejo v evropski sosedski politiki (Armenija, Azerbajdžan, Belorusija, Gruzija, Republika Moldavija in Ukrajina).

Akcijski načrt: spodbujati ratifikacijo Protokola o nedovoljeni proizvodnji strelnega orožja in trgovini z njim

Ukrep 6: Preprečevanje mednarodne nedovoljene trgovine z orožjem z izvajanjem Konvencije Združenih narodov proti mednarodnemu organiziranemu kriminalu (UNTOC) in njenega Protokola o strelnem orožju

Ta program je bil podprt v okviru dolgoročne komponente instrumenta za prispevanje k stabilnosti in miru, ki obravnava svetovne in nadregionalne grožnje ter je bil prej poznan kot instrument za stabilnost (IfS). Izvajal ga je Urad Združenih narodov za droge in kriminal (UNODC), in sicer od marca 2011 do julija 2015, z namenom preprečevanja in zatiranja nedovoljene mednarodne trgovine s strelnim orožjem s spodbujanjem ratifikacije in izvajanja Protokola o strelnem orožju. Program je bil usmerjen v osem držav v zahodni Afriki in sedem držav v Južni Ameriki in na Karibih ter je zagotavljal prilagojeno zakonodajno podporo državam, zajetim v projekt, in jim tako pomagal pri spremembi nacionalne zakonodaje za izvajanje določb Protokola o strelnem orožju ali sprejetju nove tozadevne zakonodaje.

Projekt je zagotovil zakonodajno pomoč petim državam v zahodni Afriki: Beninu, Burkina Fasu, Mavretaniji, Senegalu in Togu ter petim državam v Južni Ameriki: Argentini, Boliviji, Ekvadorju, Paragvaju in Urugvaju pri reviziji in oblikovanju nacionalne zakonodaje, v nekaterih od njih (Benin, Mavretanija, Senegal in Togo) pa tudi pri dokončanju postopka oblikovanja ter nato predložitvi zakona pristojnim organom v zakonodajno sprejetje. V Argentini se je zakonodajna pomoč osredotočila na vključitev kaznivega dejanja nedovoljene trgovine v novi osnutek kazenskega zakonika.

Na področju izgradnje zmogljivosti so se uslužbenci organov kazenskega pregona iz zahodne Afrike (Benin, Burkina Faso, Gana, Senegal in Togo) ter Južne Amerike (Argentina, Bolivija, Brazilija, Čile, Ekvador in Paragvaj) usposabljali na področju preiskovanja in pregona trgovine s strelnim orožjem. Na teh tečajih so bila strokovnjakom kazenskega prava predstavljena dobro utemeljena osnovna znanja, potrebna za preiskavo trgovine s strelnim orožjem in drugih kaznivih dejanj, povezanih s strelnim orožjem.

Poleg tega so v okviru projekta stalno potekala prizadevanja za sodelovanje z nacionalnimi in regionalnimi organi civilne družbe in poslanci, da bi tako povečali ozaveščenost o vprašanjih v zvezi s SALW ter okrepili sodelovanje in nadzor civilne družbe pri izvajanju strategij o strelnem orožju. Nadaljevalo se je sodelovanje z organizacijami civilne družbe, ki se je odrazilo v njihovi udeležbi v dejavnostih zakonodajne pomoči, pa tudi v organizaciji posebnih modulov usposabljanja za nevladne organizacije. UNODC je za študijo o trgovini s strelnim orožjem, ki se je začela konec leta 2013, še naprej zbiral in analiziral podatke o zaseženem strelnem orožju, njegovih sestavnih delih in strelivu. Namen študije je izboljšanje poznavanja problematike trgovine s strelnim orožjem, razkritje verjetnih tihotapskih poti nedovoljene trgovine s strelnim orožjem, opredelitev novih ali pojavljajočih se trendov v trgovini s strelnim orožjem ter določitev notranje povezanosti in mednarodne narave tega pojava. Iz tega izhajajoča „Študija o mednarodni naravi trgovine s strelnim orožjem ter o poteh in načinih delovanja, ki se uporabljajo v trgovini s strelnim orožjem“ je bila objavljena konec leta 2015 (7).

1. Učinkovito večstransko sodelovanje pri oblikovanju mednarodnih, regionalnih in nacionalnih mehanizmov za boj proti ponudbi in destabilizirajočemu širjenju SALW in pripadajočega streliva

Akcijski načrt: na regionalni ravni

Posebna projektna pomoč EU tretjim državam in regionalnim organizacijam

(a) Zahodni Balkan

Ukrep 7: Dejavnosti SEESAC (Centra jugovzhodne in vzhodne Evrope za nadzor nad osebnim in lahkim orožjem) za razorožitev in nadzor nad oborožitvijo v jugovzhodni Evropi (Sklep Sveta 2013/730/SZVP (8))

Center jugovzhodne in vzhodne Evrope za nadzor nad osebnim in lahkim orožjem (SEESAC) si prizadeva za krepitev zmogljivosti nacionalnih in regionalnih deležnikov za nadzor in zmanjšanje širjenja in zlorabe osebnega in lahkega orožja ter s tem za prispevanje k večji stabilnosti, varnosti in razvoju v jugovzhodni in vzhodni Evropi. SEESAC deluje na podlagi mandata, ki mu je bil podeljen v okviru Programa Združenih narodov za razvoj (UNDP) in Sveta za regionalno sodelovanje (RCC).

Sklep Sveta 2013/730/SZVP je bil že tretji v podporo ukrepom za nadzor nad SALW s strani SEESAC po Skupnem ukrepu 2002/842/SZVP (9) in Sklepu Sveta 2010/179/SZVP (10). SEESAC dejavnosti, navedene v veljavnem sklepu Sveta, izvaja v Albaniji, Bosni in Hercegovini, Črni gori, na Kosovu (11), v nekdanji jugoslovanski republiki Makedoniji, Republiki Moldaviji in Republiki Srbiji.

Fizična zaščita in upravljanje zalog

SEESAC je v letu 2015 uspešno zaključil postopek namestitve (ki se je začel leta 2014) 19 varnostnih vrat na štirih lokacijah za skladiščenje Ministrstva za obrambo Bosne in Hercegovine. Po ocenjevalni misiji in obisku na kraju samem v Republiki Moldaviji je bil z ministrstvom za obrambo dogovorjen začetek varnostne posodobitve dveh skladišč streliva/SALW v Kišinjevu in Bulboaci. V nekdanji jugoslovanski republiki Makedoniji se v okviru projekta nadaljuje posodabljanje varnostnih razmer v dveh skladiščih: Orman in Erebino. Marca 2015 je bilo v nekdanji jugoslovanski republiki Makedoniji uspešno organizirano petdnevno usposabljanje s področja fizične zaščite in upravljanja zalog: dejavnost je bila pomembna ne le z vidika povečanja znanja s področja fizične zaščite in upravljanja zalog med osebjem, zadolženim za varovanje zalog, ampak tudi glede okrepitve naložb v okviru projekta v posodobitve varnostne infrastrukture skladišč. Poleg tega je SEESAC začel načrtovati regionalno usposabljanje s področja fizične zaščite in upravljanja zalog, s katerim naj bi okrepili zmogljivosti osebja, zadolženega za upravljanje zalog SALW/streliva.

Uničenje presežnih zalog SALW in pripadajočega streliva

V prvi polovici leta 2015 je SEESAC prejel končno potrditev s strani Ministrstva za obrambo Albanije, da bo v okviru projekta uničenih 5 400 kosov orožja. Poleg tega je bilo ob podpori SEESAC v Črni gori in na Kosovu na dveh ločenih dogodkih za uničenje v počastitev 9. julija, mednarodnega dneva uničenja orožja, uničenih 2 656 kosov osebnega in lahkega orožja ter 2 048 sestavnih delov. Napredek pri dejavnostih v okviru te komponente pa se je upočasnil v Republiki Moldaviji, Srbiji in nekdanji jugoslovanski republiki Makedoniji, kar je posledica politične nestabilnosti in/ali menjav osebja.

Izboljšanje označevanja in sledenja SALW

V celotni regiji so se izboljšale zmogljivosti za označevanje in sledenje. V Albaniji je bilo v šestih policijskih upravah in 27 policijskih postajah po vsej državi razdeljenih 56 računalnikov, 56 brezprekinitvenih napajalnikov, 28 tiskalnikov in devet skenerjev, medtem ko se je 72 uporabnikov usposabljalo na področju programske opreme o elektronskem registru orožja. Ob obiskih za spremljanje, ki jih je SEESAC izvedel v 49 albanskih policijskih postajah, se je izkazalo, da novi elektronski register orožja deluje in da je znatno izboljšal vodenje evidenc o orožju s strani policije. Poleg tega se je 166 policistov usposabljalo na področju standardnih operativnih postopkov za sledenje SALW na osmih delavnicah, organiziranih na celotnem ozemlju Kosova.

V nekdanji jugoslovanski republiki Makedoniji je delegacija strokovnjakov ministrstva za notranje zadeve prejela podporo, da si je v praksi lahko ogledala uporabo elektronskega registra strelnega orožja na avstrijskem ministrstvu za notranje zadeve ter razpravljala o svojih tehničnih in zakonodajnih pomislekih. V Bosni in Hercegovini je bil dostavljen celoten sklop zahtevane opreme, ki je trenutno v uporabi.

Spodbujanje tesnejšega regionalnega sodelovanja na področju vprašanj v zvezi s SALW

V Srbiji sta se uspešno zaključili oddaja javnega naročila in namestitev opreme za balistični laboratorij nacionalnega forenzičnega centra, ob tem pa je bilo v Beogradu uspešno organizirano 3. zasedanje strokovnjakov jugovzhodne Evrope za strelno orožje (SEEFEN), na katerem so se zbrali vodilni strokovnjaki za strelno orožje iz policijskih služb, carinskih uprav in tožilstev. Mreža SEEFEN je bila poudarjena tudi v dvoletnem poročilu generalnega sekretarja ZN o SALW kot primer dobre prakse pri sodelovanju na področju kazenskega pregona in preiskovanja, ki je osredotočeno na izmenjavo informacij. SEESAC je okrepil tudi strateški partnerstvi z Europolom in Interpolom. Končno je bil organiziran prvi dan skupnega ukrepanja med SEEFEN in EU, kar je pomemben začetek tesnejšega sodelovanja med regijo jugovzhodne in vzhodne Evrope, Europolom in državami članicami EU.

S sklepom Sveta je bil SEESAC pooblaščen tudi za spodbujanje vzpostavitve regionalne mreže na področju strelnega orožja. V skladu s tem je v Budvi v Črni gori potekalo 4. regionalno zasedanje komisij za SALW. SEESAC je maja vzpostavil zbornik zakonodaje jugovzhodne Evrope o orožju, katerega cilj je podpora usklajevanju zakonodaje o izvozu orožja in nadzoru nad orožjem v jugovzhodni Evropi. Javnosti je na voljo na spletu v izvirnih jezikih in angleščini. Poleg tega so bili v sklopu projekta omogočeni: 1) dva obiska v okviru izmenjav med predstavniki ministrstev za obrambo Bosne in Hercegovine ter Albanije in predstavnikov policijskih služb Albanije in Kosova; 2) strokovne izmenjave med uradniki iz nacionalnih komisij za SALW iz Bosne in Hercegovine, Srbije in Črne gore ter predstavniki Moldavije iz različnih resornih ministrstev. Srečanja, ki so potekala v Republiki Moldaviji, so bila za moldavske uradnike priložnost za pridobivanje novega strokovnega in drugega znanja o specifičnih vidikih nadzora nad orožjem ter o vzpostavitvi njihove komisije za SALW. Poleg tega se je začela priprava analize glede na spol v zvezi z dokumenti o nacionalnih politikah na področju nadzora nad SALW v jugovzhodni Evropi.

Spodbujanje zbiranja in registracije SALW, ki ga nezakonito posedujejo civilisti v jugovzhodni Evropi

V letu 2015 je SEESAC vseskozi podpiral izvajanje kampanj za zbiranje SALW ter ozaveščanje o tem na Zahodnem Balkanu. SEESAC je v letu 2015 še naprej zagotavljal strokovno in tehnično podporo Črni gori in Srbiji pri njunih javnih kampanjah za legalizacijo in zbiranje orožja ter ozaveščanje. Od začetka kampanje so civilisti v Črni gori vrnili približno 1 004 kose strelnega orožja, 153 min in eksplozivnih naprav, 577 kosov orožja in 14 963 nabojev različnih kalibrov. Ob koncu kampanje je bilo iz nezakonitih tokov v Srbiji izločenih skupno 7 545 kosov SALW ter eksplozivnih naprav. Poleg tega se je v Srbiji 200 policistov usposabljalo na področju izvajanja novega zakona o orožju in strelivu, 13 novinarjev iz večjih medijskih hiš iz jugovzhodne Evrope pa na področju identifikacije SALW in streliva.

SEESAC pri svojih dejavnostih za nadzor nad SALW uporablja pristop, ki upošteva vidik enakosti spolov. Na Balkanu strelno orožje v zasebni lasti (zakonito ali nezakonito) znatno prispeva k nasilju v družini: zlasti kot smrtonosno orodje zoper ženske, omogoča pa tudi neoboroženo nasilje v družini. SEESAC dejavno spodbuja enake možnosti žensk v organih kazenskega pregona in vzpostavitev policijskih enot, ki jih sestavljajo zgolj ženske, izrecno za boj proti nasilju v družini. Pri ozaveščanju o nevarnostih orožja na domu in spodbujanju odgovornega lastništva orožja („fizična zaščita in upravljanje zalog na domu“) je SEESAC pridobil izkušnjo, da je kampanja z vidika spola, usmerjena na ženske, veliko uspešnejša pri doseganju želenih rezultatov. Da bi spodbujali vidik enakosti spolov in prepričali deležnike k prizadevanjem za nadzor nad orožjem, SEESAC poudarja pomen raziskav in podatkov o tem, kako ima oboroženo nasilje učinek z vidika spola in zahteva odziv, ki upošteva vidik spola, da bi bil uspešen.

Ukrep 8: Projekt uničenja eksplozivnih sredstev in ostankov vojne v Bosni in Hercegovini (EXPLODE)

V letu 2015 se je prav tako še naprej izvajal nadaljevalni projekt v okviru komponente odzivanja na krize instrumenta za prispevanje k stabilnosti in miru, ki je usmerjena na zaščito, varnost in razvojne perspektive za posameznike in lokalne skupnosti, ki so žrtve naključnih eksplozij v skladiščih streliva v Bosni in Hercegovini. Po ocenah naj bi bilo v BiH več kot 24 000 ton zalog vojaškega streliva, od česar naj bi bilo 17 000 ton streliva kemično nestabilnega; to strelivo pomeni veliko nevarnost za nenadzorovane eksplozije, ki bi lahko povzročile smrtne žrtve, imele pa bi tudi negativne posledice za celotno regijo. Ministrstvo za obrambo BiH nima zadostnih zmogljivosti, usposobljenega osebja in finančnih virov, da bi lahko zagotovilo uveljavitev ustreznih standardov v objektih za skladiščenje streliva, zato je odvisno od podpore EU in mednarodne podpore za pomoč pri pospešenem odstranjevanju in uničevanju neeksplodiranih eksplozivnih sredstev in eksplozivnih ostankov vojne ter zagotavljanju večje varnosti zalog.

Posredovanja, izvedena v okviru tega projekta, so privedla do velikega napredka pri zmanjševanju zalog streliva. V obdobju med oktobrom in decembrom 2015 je bilo odstranjeno precejšnje število raketnih sistemov s pomočjo zmogljivosti in storitev podjetja iz obrambnega sektorja Pretis. Kot del skupnih prizadevanj projekta EXPLODE in podjetja Pretis je bilo varno in na okolju prijazen način odstranjenih 4 641 kosov raketnih sistemov. Do konca njegovega izvajanja bodo v okviru projekta EXPLODE sprejeti pomembni ukrepi za odstranitev presežkov nevarnega streliva. Beli fosfor, kompleksni raketni sistemi in protitankovske mine naj bi bili odstranjeni do konca avgusta 2016. V okviru projekta in njegove dejavnosti za razvoj zmogljivosti je bilo leta 2015 v dejavnosti vključenih več kot 100 udeležencev, pri čemer se je projektnim partnerjem zagotovilo usmerjeno strokovno znanje s področja upravljanja zalog in usklajevalo njihove prakse z mednarodnimi tehničnimi smernicami za upravljanje zalog streliva. Znotraj komponente za posodobitev infrastrukture so bile na 68 objektih izvedene varnostne intervencije. Objekti so bili posodobljeni in usklajeni z mednarodnimi varnostnimi standardi. Poleg tega je bil objekt za odstranjevanje vojaškega streliva TROM v Doboju nadgrajen v smislu varstva pri delu in tveganj za nenačrtne eksplozije, pa tudi z vidika splošne varnosti. Projekt EXPLODE se je izvajal v tesnem usklajevanju z dejavnostmi SEESAC.

(b) območje OVSE

Ukrep 9: Dejavnosti za zmanjšanje nevarnosti nedovoljene trgovine s SALW in njegovega prekomernega kopičenja na območju Organizacije za varnost in sodelovanje v Evropi (OVSE) (Sklep Sveta 2012/662/SZVP (12))

Dejavnosti za zmanjšanje nevarnosti nedovoljene trgovine s SALW in njegovega prekomernega kopičenja na območju Organizacije za varnost in sodelovanje v Evropi (OVSE) so se nadaljevale tudi v obdobju poročanja.

Upravljanje zalog

Kar zadeva načrtovano izboljšanje varnosti skladišč zalog konvencionalnega orožja in streliva v Kirgizistanu, je OVSE, potem ko so ustrezne nacionalne institucije sprejele regulativni okvir za izvajanje dejavnosti v državi, zaključila postopek za zbiranje ponudb, da bi izbrala podjetja za gradnjo in varnostne posodobitve skladišča zalog v Koi-Tašu (z začetkom avgusta 2015) ter obnovo treh obstoječih skladišč (z začetkom septembra 2015).

Uničenje presežnih zalog SALW

V Kirgizistanu in Belorusiji so bile izvedene dejavnosti za uničenje presežnih zalog SALW, da bi preprečili njihovo preusmerjanje v nezakonito trgovino. V Kirgizistanu je vlada po enem letu pregledov in posvetovanj avgusta 2015 potrdila odlok o odstranjevanju presežnega orožja. Ta proces je OVSE podprla z organizacijo petih okroglih miz z vsemi ustreznimi agencijami v državi, ki posedujejo SALW, ter z zagotavljanjem pomoči strokovnjakov pri pripravi osnutka odloka. Izvajanje tega odloka je bilo odvisno od oblikovanja in sprejetja dveh navodil vlade (september–oktober 2015), ki jima je sledilo dejansko uničenje presežnega orožja v Kirgizistanu (november 2015).

V Belorusiji, kjer je bilo med posvetovanjem z ministrstvom za obrambo ugotovljenih približno 12 000 presežnih kosov SALW, bo OVSE prek urada UNDP v Belorusiji zagotovila opremo za odstranjevanje presežnih zalog SALW. Po več srečanjih sta OVSE in ministrstvo za obrambo dosegla dogovor o potrebni opremi, pri čemer je bilo odločeno, da bo OVSE beloruskemu ministrstvu za obrambo zagotovila tri rezalne stroje z zračno plazmo, tri varilne mize, šest viličarjev, tri talne stiskalnice, tri kotne brusilnike, šest krožnih žag in varnostno opremo (varnostna očala, glušnike za varovanje sluha/zmanjšanje hrupa, varilne čelade itd.). Nakup opreme bo izvedel urad UNDP v Belorusiji. V dveh velikih skladiščih zalog v krajih Homiel in Kolasava so potekale projektne dejavnosti, namenjene izboljšanju fizične varnosti skladišč SALW. Dela za namestitev požarnega alarma in varnostnih sistemov v skladišču v Homielu so bila skoraj dokončana, obnovljeno pa je bilo tudi eno od skladišč SALW v Kolasavi. Izveden je bil mednarodni razpis za gradnjo pri generalnem popravilu enega od skladišč SALW v Kolasavi.

Označevanje, vodenje evidenc in sledenje

Na področju uvajanja programske opreme za evidentiranje SALW za boljše upravljanje zalog, vodenje evidenc in sledenje orožja je bila na podlagi pregleda aplikacije in povratnih informacij strokovnjakov v Bosni in Hercegovini, Belorusiji, Republiki Moldaviji in Tadžikistanu dokončno pripravljena nova različica programske opreme. Aplikacija je bila prevedena tudi v romunski in tadžiški jezik. OVSE je organizirala tudi usposabljanje za člane oboroženih sil Bosne in Hercegovine o uporabi posodobljene aplikacije za vodenje evidenc. Aplikacija je bila predstavljena tudi gruzijskemu in ukrajinskemu ministrstvu za obrambo. Poleg tega je bilo ministrstvu za obrambo Republike Moldavije dobavljenih 30 računalnikov in 30 tiskalnikov, med 13. in 17. julijem ter 19. in 23. oktobrom pa je potekalo usposabljanje pripadnikov moldavskih oboroženih sil v zvezi z uporabo aplikacije za vodenje evidenc. Oddelek za IT v okviru gruzijskega ministrstva za obrambo je 25. septembra 2015 po začetnem testiranju predložil seznam vprašanj glede funkcionalnosti programske aplikacije in zaprosil za usposabljanje v zvezi z njeno uporabo, ki je bilo zagotovljeno oktobra 2015. Nadaljnja usposabljanja so bila organizirana novembra 2015 za uradnike ministrstva za obrambo v Tadžikistanu, prav tako novembra 2015 pa je v Kirgizistanu potekalo „usposabljanje za izvajalce usposabljanj“.

(c) Afrika

Ukrep 10: Dejavnosti fizične zaščite in upravljanja zalog za zmanjšanje nevarnosti nedovoljene trgovine s SALW in pripadajočim strelivom na območju Sahela (Sklep Sveta 2014/912/SZVP (13))

Svet Evropske unije je sprejel Sklep 2014/912/SZVP, v katerem je predviden 36-mesečni projekt, ki ga bo sofinanciral Urad ZN za razorožitev (UNODA) in izvajal Regionalni center za mir in razorožitev v Afriki (UNREC). Namen projekta je prispevati k varnosti in stabilnosti na območju Sahela z zagotavljanjem pomoči Burkina Fasu, Čadu, Maliju, Mavretaniji, Nigru in Nigeriji za preprečevanje preusmerjanja SALW in streliva v državni lasti ter nedovoljene trgovine z njim s pomočjo izboljšane fizične zaščite in upravljanja zalog. Cilj projekta je zlasti podpora ciljnim državam pri pripravi posodobljene zakonodaje, upravnih postopkov in praktičnih standardnih operativnih postopkov kot osnove za okrepljeno fizično zaščito in upravljanje zalog, v skladu z mednarodnimi standardi najboljše prakse, pri čemer bo prav tako neposredno podpiral upravljanje zalog in izvajanje varnostnih dejavnosti na podlagi rehabilitacije skladišč, uničevanja presežnega, zastarelega ali nedovoljenega SALW ter poskusnega izvajanja novih tehnologij. Izvajanje teh dejavnosti se je začelo leta 2016.

Ukrep 11: Dejavnosti Regionalnega centra za osebno in lahko orožje v podporo boju proti nedovoljenemu kopičenju strelnega orožja in streliva ter trgovini z njim v Afriki

EU je s financiranjem v okviru dolgoročne komponente instrumenta za prispevanje k stabilnosti in miru nadaljevala izvajanje projekta v podporo boju proti nedovoljenemu kopičenju strelnega orožja in streliva ter trgovini z njim v Afriki, in sicer prek regionalnega centra za boj proti širjenju osebnega in lahkega orožja na območju Velikih jezer in Afriškega roga (RECSA) s sedežem v Nairobiju. Ta projekt je prispeval k izvajanju mirovne in varnostne komponente skupne strategije EU-Afrika. Po prvi fazi projekta, ki se je končala junija 2013 in je med drugim podpirala institucionalne strukture in zakonodajne zmogljivosti v več državah v vzhodni Afriki, se je julija 2013 začela druga faza projekta, katere cilj je izboljšati zmogljivosti afriških držav za učinkovito izvajanje in usklajevanje njihovih prizadevanj v boju proti širjenju nedovoljenega SALW in trgovini z njim. Projekt se je nadaljeval s kombinacijo dejavnosti za gradnjo institucionalnih zmogljivosti skupaj s številnimi dejavnostmi za učinkovito upravljanje SALW (označevanje orožja, vodenje evidenc, upravljanje skladišč in uničevanje) ter pripravo informacij. V okviru projekta so bile predvidene tudi številne dejavnosti za ozaveščanje, kot so seminarji in delavnice, na katerih so bile zagotovljene informacije o vseh vidikih protokola iz Nairobija in drugih ustreznih mednarodnih standardih, regionalnih in podregionalnih instrumentih. RECSA je v okviru obiskov za ozaveščanje zagotavljal tudi svetovanje ciljnim državam, in sicer o političnem in pravnem okviru boja proti širjenju SALW ter vzpostavitvi in načinu delovanja nacionalnih ustanov za SALW, kot so nacionalne komisije za SALW in nacionalne informacijske točke. Poleg tega je Republiko Kongo in Malavi podprl pri razvoju nacionalnih akcijskih načrtov v zvezi s SALW. Prav tako je v Gani, Maliju, Somaliji in Sudanu zagotovil naprave za označevanje, na Slonokoščeni obali, v Gani, Ruandi, na Sejšelih in v Togu pa usposabljanje glede tehnik označevanja orožja in ustrezne programske opreme.

Ukrep 12: Podpora libijskim oblastem pri varovanju skladišč konvencionalnega orožja in streliva (Sklep Sveta 2013/320/SZVP (14))

Svet je 24. junija 2013 sklenil, da bo libijskim organom kot pomoč pri njihovi nalogi zavarovati ogromne zaloge konvencionalnega orožja in streliva namenil do 5 milijonov EUR pomoči EU. EU je želela zagotoviti to podporo, da bi pristojnim organom v Libiji pomagala ustaviti nadaljnje nenadzorovano širjenje konvencionalnega orožja in streliva, ki še naprej prispeva k negotovosti v Libiji, sosednjih državah in širši regiji. Pri projektu so bile upoštevane kompleksne politične razmere in posledični izzivi v Libiji, pa tudi potreba po zagotovitvi prevzemanja odgovornosti na nacionalni ravni in opolnomočenja lokalnih partnerjev. Projekt naj bi trajal pet let. Žal je bil Sklep Sveta 2013/320/SZVP zaradi znatnega poslabšanja varnostnih razmer v Libiji od julija 2014 septembra 2015 razveljavljen s Sklepom Sveta (SZVP) 2015/1521 (15).

Ukrep 13: Podpora EU mandatu ECOWAS na področju regionalnega miru, varnosti in stabilnosti – pilotni programi za zbiranje orožja

Ker je zahodna Afrika prednostna regija zaradi širjenja SALW iz libijskega konflikta in glede na varnostne razmere v Nigeriji ter ob priznavanju nujnosti celovite demobilizacije, razoroževanja in ponovnega vključevanja na območjih reke Mano in Sahela/Sahare, da bi podprli Gospodarsko skupnost zahodnoafriških držav (ECOWAS) pri izvajanju Konvencije ECOWAS o osebnem orožju, pripadajočem strelivu in drugem povezanem materialu, se je v tretjem četrtletju leta 2014 začel nov projekt, ki ga financira Evropski razvojni sklad (ERS). Njegov cilj je odstranjevanje SALW in spodbujanje razvojnih projektov s krepitvijo vloge ljudi v pilotnih skupnostih v izbranih regijah šestih držav članic ECOWAS. Ta triletni projekt, ki bo trajal do leta 2017, EU pa bo zanj zagotovila 5,56 milijona EUR, spada pod okrilje programa „Podpora EU mandatu ECOWAS na področju regionalnega miru, varnosti in stabilnosti“, izvaja pa ga UNDP. V okviru projekta se bodo izvajali „pilotni programi za zbiranje orožja“ („razoroževanje in razvoj skupnosti“ ali „orožje za razvoj“) v dveh skupinah, ki zajemata šest držav, in sicer severni Niger, Mali; Zveza reke Mano (zahod Slonokoščene obale; gozdni del Gvineje (Guinée Forestière); vzhod Liberije; severovzhod Sierre Leone), kar bo dopolnjevalo druge pobude, ki se že izvajajo v okviru evropske strategije za varnost in razvoj Sahela. Dejavnosti projekta vključujejo povečanje ozaveščenosti skupnosti v zvezi z nevarnostmi zaradi nedovoljenega širjenja osebnega orožja in oboroženega nasilja; krepitev zmogljivosti varnostnih ustanov in skupnosti za izboljšanje varnosti ter predvsem spodbujanje prostovoljne predaje/zbiranja orožja v zameno za razvojne projekte v skupnostih.

(d) Srednja Amerika

Ukrep 14: Podpora EU Srednjeameriškemu programu za nadzor nad osebnim in lahkim orožjem (CASAC)

EU je nadaljevala izvajanje projekta v podporo Srednjeameriškemu programu za nadzor nad osebnim in lahkim orožjem (CASAC). V okviru dolgoročne komponente instrumenta za prispevanje k stabilnosti in miru se je septembra 2012 s komisijo za varnost Integracijskega sistema Srednje Amerike (SICA) in izvedbenim partnerjem (Instituto de Enseñanza para el Desarrollo Sostenibile) začela druga faza podpore v okviru projekta, ki ga je prvotno izvajal UNDP. Zasnova projekta temelji na splošno sprejetih ugotovitvah o glavnih vzrokih za nasilje v Srednji Ameriki, tj. trgovini s prepovedanimi drogami, nasilju med mladimi in tolpah, ter široko razširjenem dostopu do nezakonitega strelnega orožja. Čeprav je obravnava nedovoljene trgovine s SALW poseben namen obeh programov CASAC, se v okviru projekta upoštevajo tudi povezane dejavnosti organiziranega kriminala, kot so tihotapljenje drog, ljudi in vozil, kot teme, ki bi jih bilo treba vključiti v večji del njegovega usposabljanja in raziskav. Na splošno je učinek programa CASAC II najbolj opazen pri vidikih nadzora SALW, ki zadevajo kazenski pregon, ob predpostavki, da zaseg orožja, ki kroži v regiji, ne bi vodil le do manj trpljenja, bolečine in travm med žrtvami, ampak tudi do morebitne okrepitve gospodarske rasti. Namen projekta EU kot prispevka k pobudi CASAC je vzpostavitev temeljev regionalne strukture in dolgoročne strategije za boj proti nedovoljeni trgovini z orožjem v Srednji Ameriki, tako na nacionalni kot na regionalni ravni. Projekt se izvaja v Srednji Ameriki in sosednjih državah, s posebnim poudarkom na osmih državah članicah SICA (Belize, Dominikanska republika, Gvatemala, Honduras, Kostarika, Nikaragva, Panama in Salvador).

Leto dni pred zaključkom projekta so bili v okviru CASAC II preseženi pričakovani rezultati v smislu: (i) okrepljenega operativnega regionalnega sodelovanja na področju boja proti kopičenju, posedovanju in tihotapljenju SALW; (ii) okrepljenih nacionalnih enot za nadzor nad strelnim orožjem in kazenske preiskave v zvezi z njihovimi sistemi za evidentiranje in nadzor nad SALW s ciljem boljše izmenjave informacij na regionalni ravni ter spremljanja prometa s SALW na podlagi usposabljanja, tehnologije in dobavljene opreme; (iii) boljšega usklajevanja, standardizacije in izvajanja mednarodnih, regionalnih in nacionalnih instrumentov v zvezi s SALW. Ti cilji se dosegajo z vzpostavitvijo različnih dejavnosti, ki so usmerjene na vse države SICA:

— nacionalna usposabljanja glede odprave struktur, organizacij in mrež za nedovoljeno trgovino s SALW v okviru varnostne strategije za Srednjo Ameriko; glede identifikacije strelnega orožja in njegovih delov v prtljagi in tovornih zabojnikih; glede sistema sledenja iArms, DNK in odvzemanja prstnih odtisov,

— nacionalne raziskave o trgovini z orožjem in regionalne operacije v zvezi z nedovoljeno trgovino s SALW (ORCA – Operativos Regionales para Control de Armas). Med tretjo operacijo ORCA je bilo prijetih 6 014 oseb, zaseženi pa so bili 13 003 kosi orožja, 101 383 kosov streliva in 155 kosov eksplozivov,

— osnutek vzorčnih zakonov o strelnem orožju in podpora za operacije osmih Interpolovih večdisciplinarnih nacionalnih komisij (CNM – nacionalni uradi).

Ukrep 15: Podpiranje izvajanja varnostnih strategij v Srednji Ameriki pri zatiranju in preprečevanju kaznivih dejanj v zvezi z osebnim in lahkim orožjem ter oboroženim nasiljem

Regionalni projekt „Podpiranje izvajanja varnostnih strategij v Srednji Ameriki pri zatiranju in preprečevanju kaznivih dejanj v zvezi z osebnim in lahkim orožjem ter oboroženim nasiljem“ je med januarjem 2012 in junijem 2015 finančno podprla tudi Evropska unija. Projekt je bil usmerjen v šest držav Srednje Amerike (Gvatemala, Honduras, Kostarika, Nikaragva, Panama in Salvador), da bi prispevali k izvajanju varnostne strategije za Srednjo Ameriko v zvezi z vidikom boja proti kriminalu in preprečevanja oboroženega nasilja, povezanega z uporabo SALW. Natančneje, cilj projekta je: (i) podpora opredelitvi akcijskega načrta za izvajanje varnostne strategije za Srednjo Ameriko na nacionalni ravni; (ii) okrepitev nacionalnih komisij za nadzor nad SALW in preprečevanje oboroženega nasilja (CNM – Comisión Nacional Multidisciplinar); (iii) spodbujanje razprave in izmenjave izkušenj glede mejnih vprašanj v zvezi z bojem proti nedovoljeni trgovini z orožjem; (iv) uvedba mehanizma spremljanja, da bi civilna družba lahko nadzorovala obveznosti, ki so jih prevzele države. Inštitut IEPADES (Instituto de Enseñanza para el Desarollo Sostenible) je bil imenovan za izvedbenega partnerja v projektu, katerega glavne upravičenke so vlade držav Srednje Amerike, SICA ter civilna družba srednjeameriških držav, organizirana v Srednjeameriški mreži za izgradnjo miru in človekovo varnost (REDCEPAZ). Podpora za projekt je bila zagotovljena iz instrumenta za prispevanje k stabilnosti in miru.

Akcijski načrt:

1. Učinkovito večstransko sodelovanje pri oblikovanju mednarodnih, regionalnih in nacionalnih mehanizmov za boj proti ponudbi in destabilizirajočemu širjenju SALW in pripadajočega streliva V okviru sporazumov/strukturiranih dialogov

Ukrep 16: SALW v okviru političnih dialogov s tretjimi državami in regionalnimi organizacijami ter klavzule o SALW

Vprašanja v zvezi s SALW so bila na dnevnem redu številnih rednih političnih dialogov EU s tretjimi državami, bila pa so tudi del sodelovanja z regionalnimi organizacijami. V obdobju poročanja je posebni odposlanec ESZD za neširjenje orožja in razoroževanje Jacek Bylica organiziral srečanja v okviru političnega dialoga na temo neširjenja orožja in razoroževanja z Brazilijo, Egiptom, Ligo arabskih držav, Japonsko, ZDA, Izraelom in Republiko Korejo. Imel je tudi vrsto drugih dvostranskih posvetovanj z različnimi akterji, med drugim ob robu dogodkov, kot je konferenca za pregled Pogodbe o neširjenju jedrskega orožja, ki je bila leta 2015 v New Yorku.

V skladu s sklepi Sveta o vključitvi elementa SALW v sporazume med EU in tretjimi državami, sprejetimi decembra 2008, so tekla nadaljnja pogajanja o vključitvi elementov SALW v zadevne sporazume s Kubo, Japonsko in Malezijo, decembra pa so se začela pogajanja z Armenijo. Pogajanja med drugim konkretno prispevajo k ozaveščanju o politiki EU v zvezi s SALW, omogočajo boljše medsebojno razumevanje tozadevnih stališč in prispevajo k vzpostavljanju prihodnjih dialogov na politični in strokovni ravni. S temi pogovori se tudi opredeljujejo morebitna področja prihodnjega sodelovanja, partnerske države pa se spodbujajo h konkretnemu napredku pri učinkovitem izvajanju ustreznih mednarodnih instrumentov za nadzor nad SALW.

Akcijski načrt:

1. Učinkovito večstransko sodelovanje pri oblikovanju mednarodnih, regionalnih in nacionalnih mehanizmov za boj proti ponudbi in destabilizirajočemu širjenju SALW in pripadajočega streliva

V okviru Unije

Ukrep 17: Pobude Evropske komisije proti nezakoniti trgovini s strelnim orožjem

Komisija je leta 2015 še naprej izvajala ukrepe iz sporočila „Strelno orožje in notranja varnost EU: zaščita državljanov in preprečevanje nezakonite trgovine“ (16), sprejetega 21. oktobra 2013.

Poteka tudi izvajanje akcijskega načrta EU o strelnem orožju za obdobje 2014–2017, ki ga je Svet sprejel decembra 2013. Europol je vzpostavil informacijsko točko za trgovino z orožjem in pripravlja poglobljeno analizo o tej temi, Evropska policijska akademija pa organizira posebne tečaje usposabljanja o strelnem orožju.

Zaradi terorističnih napadov v Parizu novembra 2015 je postalo nadvse nujno prizadevanje za izvajanje evropske agende za varnost, ki je bila sprejeta 28. aprila 2015 (17). Komisija je pospešila uresničevanje ukrepov v zvezi z bojem proti terorizmu in radikalizaciji, zlasti da bi obravnavala problem trgovine s strelnim orožjem in eksplozivi ter njihove uporabe. V tednu po pariških napadih je Komisija sprejela dva ključna predloga zakonodajnih dokumentov: Revidirano direktivo o strelnem orožju 91/477/EGS (COM(2015) 750 final) (18) in Izvedbeno uredbo Komisije o onesposobitvi strelnega orožja (EU) 2015/2403 (19) z dne 15. decembra 2015.

Komisija je 2. decembra 2015 sprejela akcijski načrt za okrepitev boja proti nedovoljeni trgovini s strelnim orožjem in eksplozivi ter njihovi uporabi (COM(2015) 624 final) (20). Ta sklop ukrepov temelji na štirih prednostnih nalogah in določa ukrepe, ki jih je treba vključiti v doslej razvite dejavnosti, da bi zapolnili vrzeli v vseh fazah ukrepov kazenskega pregona: ocenjevanju novih groženj, čim bolje prilagojenih operativnih ukrepih, celoviti uporabi orodij za izmenjavo informacij in mednarodnem sodelovanju.

Za večjo varnost eksplozivov je nujno in prednostno zagotoviti celostno izvajanje Uredbe (EU) št. 98/2013 Evropskega parlamenta in Sveta (21) z dne 15. januarja 2013 o predhodnih sestavinah za eksplozive, s katero se preprečuje dostop do nevarnih kemikalij in omogočajo zgodnje policijske preiskave o sumljivih transakcijah in drugih incidentih. V ta namen je pomembno okrepiti tesno sodelovanje z državami članicami in vključenost v dobavno verigo za predhodne sestavine. Poleg tega namerava Komisija pospešiti pregled uredbe, ki je bil prvotno predviden za leto 2017, in razmisliti o nadaljnjih ukrepih za zaostritev omejitev in nadzora nad predhodnimi sestavinami za eksplozive.

Obravnava se tudi vpliv novih tehnologij na morebitno razpoložljivost strelnega orožja in eksplozivov. Komisija bo spodbujala celostno oceno vpliva novih tehnoloških inovacij v sodelovanju z industrijo strelnega orožja in ustreznimi nacionalnimi organi kazenskega pregona. Takšen je primer tiskalnikov 3D, spletne prodaje ali tveganja za preusmerjanje zakonite trgovine.

V akcijski načrt je vključeno tudi posebno poglavje o zunanjem delovanju in širitvenem procesu za obravnavo sodelovanja s tretjimi državami in nevarnosti preusmerjanja iz teh držav. Komisija načrtuje okrepitev operativnih dejavnosti s partnerskimi državami Zahodnega Balkana po zgledu akcijskega načrta o strelnem orožju, ki je bil sprejet leta 2014. Zaradi trenutne nestabilnosti na območju Bližnjega vzhoda in severne Afrike, zlasti dolgotrajnih konfliktov v Libiji in Siriji, se je nedovoljena trgovina s strelnim orožjem v smeri te regije v zadnjih letih občutno povečala. Komisija je že začela dialog za preučitev morebitnega prihodnjega sodelovanja s temi državami, saj nenadno veliko povpraševanje po strelnem orožju v neposredni soseščini EU predstavlja pomembno dolgoročno varnostno grožnjo za EU, ki jo je treba nujno obravnavati. Posebna pozornost je namenjena tudi prihodnjemu dialogu z območjem Sahela in Arabsko ligo ter mednarodnimi organizacijami.

(1) UL L 320, 30.11.2013, str. 34.

(2) UL L 278, 23.10.2015, str. 15.

(3) UL L 335, 13.12.2008, str. 99.

(4) UL L 341, 18.12.2013, str. 56.

(5) UL L 321, 20.11.2012, str. 62.

(6) UL L 326, 11.12.2015, str. 56.

(7) Študija UNODC o strelnem orožju iz leta 2015 („Study on Firearms 2015“).

(8) UL L 332, 11.12.2013, str. 19.

(9) UL L 289, 26.10.2002, str. 1.

(10) UL L 80, 26.3.2010, str. 48.

(11) Sklicevanja na Kosovo se razumejo v okviru resolucije Varnostnega sveta 1244 (1999).

(12) UL L 297, 26.10.2012, str. 29.

(13) UL L 360, 17.12.2014, str. 30.

(14) UL L 173, 26.6.2013, str. 54.

(15) UL L 239, 15.9.2015, str. 142.

(16) COM(2013) 716 final.

(17) COM(2015) 185 final.

(18) COM(2015) 750 final.

(19) UL L 333, 19.12.2015, str. 62.

(20) COM(2015) 624 final.

(21) UL L 39, 9.2.2013, str. 1.